《登五峰山顶》
宋代·张度

苍龙作势从天来，近城忽尔围屏开。山回峰转缘城拱，清润直接庭阶苔。

神游东海山，飘渺蓬壶仙。淜湃不可到，此得登层巅。

陡然矗上三千丈，东西洞庭遥相向。跬步直欲叩天阙，金阙玉节云霞降。

上望清溟何所有，猎猎罡风刮耳吼。回首尘寰势若走，大笑蝇声城一斗。

广陵琴，渔阳鼓，金根赐，秘器腐。贵人名士皆黄土，沧桑有几时，蟪蛄苦不知。

今人笑昔后笑今，孰为智慧孰为痴。江山若此，胡为不归？

碧厓桃花落，画溪梅雪霏。日月如逝水，往者不可追。

宁作信陵醉，无为阮籍悲。江山若此，胡为不归？安能俯首戢翼闭樊笼，使我不得翀霄飞。

作者简介：张度，太宗太平兴国四年（九七九）知邵武军（明嘉靖《邵武府志》卷四）。